OVK gereed vir geloofwaardige, regverdige verkiesing, meen komitees(Argieffoto: Henk Kruger/ANA) Die portefeuljekomitee oor binnelandse sake en die gekose komitee oor sekuriteit en justisie is tevrede dat die Onafhanklike Verkiesingskommissie (OVK) gereed en bekwaam is om geloofwaardige plaaslike verkiesings te hou binne die beperkings weens Covid-19. Die OVK het ŉ voorlegging gedoen aan die komitees ná die konstitusionele hof op 3 September beslis het dat die plaaslikeregeringsverkiesings op 1 November 2021 sal voortgaan. Die komitees verwelkom die OVK se besluit om ŉ kieserregistrasienaweek te hou vir 18 en 19 September 2021. “Die teken van ŉ vry en regverdige verkiesing is om seker te maak dat elke stemgeregtigde kieser die geleentheid kry om te registreer en te stem,” sê Shahidabibi Shaikh, voorsitter van die komitee oor sekuriteit en justisie. Die komitees verwelkom ook die aankondiging dat die OVK 40 000 nuwe kieserbestuurtoestelle bekom het wat vir die eerste keer vir dié verkiesings gebruik sal word. Die OVK het die komitees ook gerus gestel dat hy genoeg persoonlike beskermingstoerusting (PPE) het om ŉ veilige kieserregistrasienaweek te hou. Die nasionale tesourie het homself ook daartoe verbind om finansiering vir die OVK beskikbaar te maak om PPE vir die verkiesingsdag aan te skaf.